《结夏西山诸佛刹效初盛体为排律十首 其五》
明代·胡应麟

殿起凌三竺，台孤望四溟。遥空呈绀碧，绝顶挂丹青。

巘崿横香案，峰峦列画屏。刹高全碍日，池迥半披星。

古砌流云积，阴廊冻雪扃。泉当秋径濯，瀑向夜窗听。

影落吟边雁，光飞定后萤。钟疏闻鹤唳，钵冷带龙腥。

薜荔苍凝壁，藤萝翠压庭。斋厨菱芡熟，讲席芰荷馨。

忉利旌幡合，潮音杖锡停。三车迎海峤，一苇渡江汀。

觉路超千界，玄关护百灵。圆明童子偈，定慧法王经。

梦幻清禅铎，机锋彻梵铃。鳌山欲成道，会待奯公醒。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。